Seun (15) vas ná moordtog by skoolNooddienste op die toneel by die Marshall County High School. Foto: Ryan Hermens/The Paducah Sun via AP ŉ 15-jarige leerder van Kentucky in die VSA het op sy klasmaats losgebrand en in die proses twee medeleerders doodgeskiet en 19 beseer. Die skietery het by die Marshall County High School in Benton plaasgevind. Volgens berigte het die tiener op medeleerders losgebrand oomblikke voor klasse sou begin. Sommige leerders het in klaskamers weggekruip. Ander leerders het uit die skoolterrein gehardloop en geskree. “Hulle het gehardloop en gehuil en geskree,” het Mitchell Garland gesê. Garland het skuiling gebied aan tussen 50 en 100 leerders by sy nabygeleë onderneming. “Daar het kinders op die hoofweg gehardloop. Hulle het net probeer wegkom.” Nooddienste op die toneel by die Marshall County High School. Foto: Ryan Hermens/The Paducah Sun via AP Die polisie het die verdagte in handboeie van die skool weggeneem en hy sal van moord en poging tot moord aangekla word. Daar is nog geen inligting bekend gemaak oor die motief vir die skietery nie en dit is ook nog nie duidelik of daar ŉ verwantskap tussen die verdagte en die slagoffers is nie. Marshall County High School is sowat 30 minute weg van Heath High School waar drie leerders in 1997 doodgeskiet en vyf gewond is. Michael Carneal, toe 14 jaar oud, het by die skool ingestap en op medeleerders begin losbrand.